માર્ક ટ્વેઈનની આ શીખ આપણા દેશમાં જ નહીં, દુનિયાભરના રાજપુરુષો, સામાજિક આગેવાનો, લોકસેવકો, જાહેર જીવનમાં કોઈ ને કોઈ ઊંચું સ્થાન શોભાવનારા ટોચના અમલદારો ધ્યાનમાં રાખતા હોત તો? પ્રમુખ કેનેડી તેમનાં સગાંવહાલાંને સારાં સ્થાન પર ગોઠવી દેવાની નબળાઈથી બદનામ બન્યા હતા. અમેરિકાના વિદેશમંત્રી જ્હોન ફોસ્ટર ડલેસે તેમના ભાઈ એલાન ડલેસને સી.આઈ.એ.ના વડા બનાવી દીધા હતા, તેનો અપયશ પડછાયાની જેમ તેમનો પીછો કરતો રહ્યો. બ્રિટનના વડા પ્રધાન કાલાઘને તેમના જમાઈ પીટર જેને અમેરિકાના એલચી તરીકે નીમ્યા ત્યારે બ્રિટનમાં ઊહાપોહ મચી ગયો હતો. લંકાનાં શ્રીમતી બંડારનાયકે પોતાનાં કુટુંબીઓ-કૃપાપાત્રોને સરકારમાં ઉચ્ચ સ્થાનો પર ગોઠવી દીધાં હતાં.